b'\n_START_ARTICLE_\nKarel Ozvald\n_START_SECTION_\n\xc5\xbdivljenje in delo\n_START_PARAGRAPH_\nOzvald je leta 1899 doktoriral iz filozofije na univerzi v Gradcu, nato pou\xc4\x8deval na gimnazijah v Kranju, na Ptuju in Gorici. Ko je bil \xc5\xa1e srednje\xc5\xa1olski u\xc4\x8ditelj v Gorici, so mu v letu ustanovitve Univerze v Ljubljani ponudili mesto profesorja pedagogike. Delo je opravljal sam vse do konca \xc5\xa1tudijskega leta 1945, ko ga je nasledil Stanko Gogala. V \xc5\xa1tudijskem letu 1927/28 je bil dekan Filozofske fakultete._NEWLINE_Ozvald je na Slovenskem za\xc4\x8del uveljavljati novo pedago\xc5\xa1ko smer - kulturno pedagogiko. V nasprotju z dotedanjima opredelitvama, da je vzgoja socialni (gojen\xc4\x8devo vra\xc5\xa1\xc4\x8danje v dru\xc5\xbebo) oziroma naravni proces (razvoj gojen\xc4\x8deve narave), je kulturna pedagogika pojmovala vzgojo kot kulturni proces; njen namen je, da objektivne kulturne vrednote \xc4\x8dim bolj prehajajo v subjektivno kulturnost gojenca in ga tako razvijajo v osebnost.'